Despre prezentarea dărilor de seamă

În contextul aplicării cotei unice la impozitul pe venit, la art. 83 din CF, a fost revizuită categoria contribuabililor persoane fizice cetățeni care au obligația să prezinte declarația cu privire la impozitul pe venit. 

În contextul modificărilor operate nu vor fi obligați să prezinte declarația cu privire la impozitul pentru persoanele fizice rezidente (cetățenii RM, cetățenii străini şi apatrizii, inclusiv membrii societăților şi acționarii fondurilor de investiții) care nu au obligații privind achitarea impozitului, dar:

· obțin venit impozabil din surse altele decât salariul, cu excepția cazurilor în care obțin venituri impozabile doar din plățile primite conform art.90, care depășește suma scutirii personale de 11280 lei pe an, acordate conform art.33 alin.(1);

· obțin venit impozabil sub formă de salariu, care depășește suma de 33000 lei pe an, cu excepția persoanelor fizice care obțin venit sub formă de salariu la un singur loc de muncă;

· obțin venituri impozabile atât sub formă de salariu, cât şi din orice alte surse, a căror sumă totală depășește 33000 lei pe an;

· obțin venit impozabil care depășește suma de 33000 lei pe an doar din plățile primite conform art.90.


În contextul excluderii acestor categorii, obligația de depunere a declarației rămâne a fi pentru:

· persoanele fizice care au obligații privind achitarea impozitului;

· persoanele fizice care direcționează un cuantum procentual din impozitul pe venit calculat anual la buget.


Astfel, se exclude obligația de depunere a declarației în cazul în care persoana obține venituri din mai multe locuri de muncă, în contextul introducerii cotei unice a impozitului pe venit. Această măsură va determina diminuarea numărului de declarații fiscale depuse de către persoanele fizice, precum şi a efortului administrativ de recepționare şi prelucrare a acestora.

Ținând cont de cele două etape în perioada fiscală 2018, în temeiul normelor stabilite de art. 49 din Lege, persoanele fizice cetățeni au obligația de prezentare a declarației cu privire la impozitul pe venit, distinct, pentru etapa I și, respectiv, etapa a II-a a perioadei fiscale 2018 dacă:

1. au obligații privind achitarea impozitului pentru etapa I și, respectiv, etapa a II-a a perioadei fiscale 2018;

2. nu au obligații privind achitarea impozitului, dar direcționează un cuantum procentual din impozitul pe venit calculat la buget

.

Pentru formele organizatorice rezidenți cu statut de persoană fizică, potrivit legislației, indiferent de prezența obligației privind achitarea impozitului obligația de prezentare a declarație este pentru fiecare etapă în parte a perioadei fiscale 2018.
În pofida delimitărilor la nivelul perioadei fiscale, declarațiile cu privire la impozitul pe venit se prezintă Serviciului Fiscal de Stat până la:

1. 25 martie 2019 – în cazul formelor organizatorice rezidenți cu statut de persoană fizică, potrivit legislației;

2. 30 aprilie 2019 – în cazul persoanelor fizice (cetățeni ai RM, cetățeni străini și apatrizi, inclusiv membri ai societăților și acționari ai fondurilor de investiții).


Principiul de prezentare a dărilor de seamă pentru fiecare etapă în parte a anului 2018 se aplică și pentru Nota de informare forma IALS14 până la 25 ianuarie 2019 și a informației despre veniturile achitate, suma scutirilor acordate conform art. 33–35 din CF, suma deducerilor prevăzute la art. 36 alin. (6) și (7) din CF, precum și suma impozitului reținut, pentru etapa I și, respectiv, etapa a II-a a perioadei fiscale 2018 în parte în termen de până la 1 martie 2018.





Pentru perioada fiscală 2018, art. 50 din Lege stabilește că contribuabilul persoană fizică rezidentă are dreptul să direcționeze un cuantum procentual de 2% din suma impozitului pe venit calculat pentru etapele I și a II-a ale perioadei fiscale (stabilită la art.43 din prezenta lege) către beneficiarii desemnării procentuale la art. 152 din CF dacă nu are datorii la impozitul pe venit pentru perioadele fiscale anterioare. Astfel, conchidem că contribuabilul are dreptul să direcționeze un cuantum procentual de 2% din suma impozitului pe venit calculat pentru etapa I şi II, dacă nu va avea datorii la impozitul pe venit la data de 30 aprilie 2019.


